**MALA ŠKOLA PLIVANJA ZA DJECU PREDŠKOLSKOG UZRASTA S PODRUČJA GRADA OTOČCA**

Zajednica sportskih udruga Grada Otočca u partnerstvu sa DV „Ciciban Otočac“ i Gradom Otočcem, u veljači 2022. godine prijavila je projekt *„Mala škola plivanja“* na Natječaj za sufinanciranje sportskih programa obuke neplivača „Hrvatska pliva“ u 2022. godini raspisan od strane Ministarstva turizma i sporta. Projekt je uspješno ocijenjen i odobren, a sama realizacija cijelog Projekta financirati će se u 80% iznosu od strane Ministarstva (61.400,00 kuna) i u 20% iznosu od strane Grada Otočca (15.350,00 kuna).

Osnovni cilj ovog Projekta je naučiti djecu plivati, podučiti ih sigurnosti na vodi te snalaženju u urgentnim situacijama. Omogućiti djeci kvalitetno uključivanje u sportske sadržaje (plivanje) kako bi razvili samopouzdanje, koncentraciju, podignuti im motivaciju i kompetenciju potrebnu za njihovo osnaživanje i izjednačavanje u mogućnostima za socijalnu uključenost te emocionalno funkcioniranje.

Kroz „*Malu školu plivanja“*, **ciljana skupina djece (uzrast od 5 do 7 godina**), pod stručnim i profesionalnim vodstvom trenera, ali i budnim okom njihovih odgajateljica i volontera, upoznat će sve tehnike plivanja te će ih nakon Škole početi aktivno i samostalno koristiti u realnoj situaciji, na moru sa svojim obiteljima.

*„Mala škola plivanja“* **odvijati će se u Gradu Novalji u vremenskom periodu od 10. do 17. srpnja 2022. godine i u potpunosti je besplatna** za sve polaznike sa stalnim osiguranim čuvanjem, smještajem i hranom.

Ovim putem, molimo sve zainteresirane roditelje koji žele da njihova djeca proplivaju i druže se sa svojim vršnjacima na moru i da imaju prvo samostalno ljetovanje uz svoje odgajateljice i profesionalne trenere plivanja **da se prijave ravnateljici Dječjeg vrtića „Ciciban“ Otočac, gđi Josipi Marković do 5. srpnja 2022. godine,** osobno dolaskom u Vrtić ili telefonskim putem na broj 098 445 250. Uz prijavu, možete se i dodatno informirati kod gđe. Marković, također na gore navedeni broj telefona.

Uz puno povjerenje, povjerite nam svoje male neplivače koji će se vratiti kao sretni i zadovoljni plivači puni dogodovština i lijepih uspomena.

ZAJEDNICA SPORTSKIH UDRUGA GRADA OTOČCA